Καίτη Γαρμπή

Η **Καίτη Γαρμπή** (Κορυδαλλός Αττικής, 8 Ιουνίου 1961) είναι Ελληνίδα ποπ τραγουδίστρια. Μετράει πάνω από 35 χρόνια επιτυχημένης παρουσίας στην ελληνική δισκογραφία, αποτελώντας μία από τις πιο εμπορικές ερμηνεύτριες στην Ελλάδα με πάνω από 2.000.000 πωλήσεις δίσκων. Είναι παντρεμένη από το 1997 με τον τραγουδιστή Διονύση Σχοινά και έχουν έναν γιο, τον Δημήτρη, που γεννήθηκε στις 11 Νοεμβρίου 1999. Η πρόταση γάμου του τραγουδιστή στη τραγουδίστρια έλαβε χώρα στον αέρα της τηλεοπτικής εκπομπής του Mega Channel, *Μπράβο*, με παρουσιάστρια τη Ρούλα Κορομηλά την παραμονή Πρωτοχρονιάς του 1997. Έχοντας συνεργαστεί με πολλούς δημιουργούς έχει δεκάδες επιτυχίες στο ενεργητικό της, ενώ είναι η μόνη Ελληνίδα καλλιτέχνιδα που έχει περισσότερα από 30 ντουέτα στη δισκογραφία. Χαρακτηρισμοί που της έχουν αποδοθεί από το καλλιτεχνικό ρεπορτάζ είναι "διαχρονική τραγουδίστρια", "αυθεντική σταρ", "φωνή της καρδιάς μας", "Ελληνίδα ντίβα" και "πρώτη μούσα του Φοίβου". Ανήκει στο δυναμικό της Panik Platinum από το 2015.

## Τα πρώτα χρόνια
Η Καίτη Γαρμπή ξεκίνησε τη καριέρα της με τη μικρότερη αδερφή της Λιάνα, ως «αδελφές Γαρμπή», το καλοκαίρι του 1977, όταν ήταν 16 χρονών και η Λιάνα 13. Ως «αδελφές Γαρμπή» είναι γνωστές για τη συνεργασία τους με τον Γιάννη Φλωρινιώτη.

## Σόλο καριέρα

Στα μέσα της δεκαετίας του 1980, η Λιάνα αποφάσισε να παντρευτεί και να σταματήσει το τραγούδι και η Καίτη ξεκίνησε τη σόλο καριέρα της. Η πρώτη ηχογράφηση ήταν το "Στο Σαιν Τροπέ", μια διασκευή του "St. Tropez Twist", το οποίο συμπεριλήφθηκε στη συλλογή *Τα δέκα δεκάρια* το 1987, όπου συμμετείχαν καλλιτέχνες όπως η Μαντώ, η Πωλίνα και η Σοφία Βόσσου. Η συλλογή συνεχίστηκε με τη Καίτη να ηχογραφεί δύο διασκευές ξένων τραγουδιών, το "Αχ, αυτό μ' αρέσει" ("That’s The Way I Like It") και το "Ζω να σ' αγαπώ" ("Born to be alive").

Η επιτυχία της, τράβηξε το ενδιαφέρον των μουσικών παραγωγών της τότε CBS Record (που από το 1991 έγινε Sony Music), με την οποία υπέγραψε το πρώτο της συμβόλαιο το 1986.

### 1989-1992: Οι πρώτες κυκλοφορίες
Στις 3 Απριλίου του 1989, έναν χρόνο μετά την ένταξή της στην CBS, κυκλοφόρησε ο πρώτος της προσωπικός δίσκος με τίτλο *Πρόβα*. Παραγωγός και βασικός συνεργάτης στα πρώτα δισκογραφικά βήματα και μέχρι το 2005 ήταν ο Γιάννης Δουλάμης. Με το ομότιτλο τραγούδι, καθώς και το βιντεοκλίπ του τραγουδιού, η Καίτη έκανε αισθητή την παρουσία της στα μουσικά δρώμενα της Ελλάδας. Ο δίσκος περιείχε δέκα τραγούδια, πέντε σε μουσική και στίχους του Γιάννη Καραλή, ένα σε στίχους και μουσική του Πάνου Τσαπάρα, και τέσσερις διασκευές ξένων ποπ επιτυχιών σε ελληνικούς στίχους του Πάνου Τσαπάρα.

Στις 30 Απριλίου 1990 κυκλοφόρησε το δεύτερο προσωπικό της δίσκο με τίτλο *Γυαλιά Καρφιά*, ο οποίος σημειώνει επιτυχία με τραγούδια όπως το ομότιτλο, το "Φαντασματάκι", το "Το τζίνι" και το "Ψεματάκι", τα οποία γίνονται ραδιοφωνικές επιτυχίες και τα δύο πρώτα κυκλοφόρησαν με βιντεοκλίπ.

Στις 27 Σεπτεμβρίου του 1991 κυκλοφόρησε ο τρίτος προσωπικός της δίσκος με τίτλο *Ένταλμα Συλλήψεως*, ο οποίος άγγιξε τις 30.000 πωλήσεις κερδίζοντας τη πρώτη χρυσή διάκριση. Περιέχει δέκα τραγούδια, με επιτυχίες όπως το ομότιτλο, το "Πρόσωπο με πρόσωπο", το "Σβήσε με" και το "Φήμες". Συμπεριλήφθηκαν στον δίσκο τραγούδια από προηγούμενους δίσκους που είχαν σημειώσει επιτυχία.

### 1992: Του Φεγγαριού Αναπνοές
Στις 16 Οκτωβρίου του 1992 κυκλοφόρησε τον τέταρτο προσωπικό της δίσκο με τίτλο *Του φεγγαριού αναπνοές*, ο οποίος έγινε χρυσός φτάνοντας σε πωλήσεις τα 50.000 αντίτυπα. Ήταν ο πρώτος δίσκος της που κινείται σε πιο ανάμικτο ποπ-λαϊκό στυλ, σε αντίθεση με τους αποκλειστικά ποπ τρεις πρώτους της, και ο δίσκος που τη καθιέρωσε ως ένα από τα πλέον υποσχόμενα ονόματα στον χώρο της ελληνικής μουσικής, καθώς περιείχε το τραγούδι "Πες το μ' ένα φιλί", τη μεγαλύτερη ως τότε ραδιοφωνική επιτυχία της. Επίσης περιείχε και άλλες επιτυχίες όπως το ομότιτλο, το "Ζήλια μου", το "Λάθος πόρτα" κ.α., καθώς επίσης έβγαλε συνολικά έξι singles με βιντεοκλίπ. Στον δίσκο αυτό συνεργάστηκε κατά βάση με τον Σπύρο Πάζιο και την Τασούλα Θωμαΐδου, ωστόσο υπήρχαν και άλλες συμμετοχές με κυριότερη αυτή με τη Ναταλία Γερμανού και τον Νίκο Τερζή στο "Πες το μ' ένα φιλί", το οποίο μάλιστα αρχικά δεν ήθελε να ερμηνεύσει, όμως τελικά ήταν αυτό που έδωσε τη μεγαλύτερη ώθηση στην καριέρα της ως τότε.

### 1993: Eurovision, Ως Τον Παράδεισο
Τον χειμώνα του 1992-1993 της έγινε πρόταση από την ΕΡΤ να εκπροσωπήσει την Ελλάδα στον μουσικό διαγωνισμό Eurovision. Η Καίτη ταξίδεψε στην Ιρλανδία και ερμήνευσε το "Ελλάδα, χώρα του φωτός", κατακτώντας την ένατη θέση (64 βαθμοί) στις 15 Μαΐου του 1993. Εκείνη τη χρονιά, η συμμετοχή της Ελλάδας έμεινε στην ιστορία του διαγωνισμού τόσο λόγω της πολύ ιδιαίτερης παρουσίας της Καίτης στη σκηνή με το φόρεμα της Σίλιας Κριθαριώτη. Επιπλέον, κατέχει ένα μοναδικό ρεκόρ στην ιστορία της Eurovision. Ο τηλεοπτικός φακός εστίασε στο πρόσωπο της για 43 δευτερόλεπτα.

Στις 5 Νοεμβρίου 1993 κυκλοφόρησε ο πέμπτος προσωπικός της δίσκος με τίτλο *Ως Τον Παράδεισο*, ο οποίος έγινε αμέσως χρυσός και στη συνέχεια πλατινένιος φτάνοντας σε πωλήσεις τα 80.000 αντίτυπα. Ο δίσκος συνέχισε την επιτυχία του προηγούμενου δίσκου και συνέβαλε στην ολοένα και αυξανόμενη ανοδική πορεία της. Έβγαλε μεγάλο αριθμό νέων επιτυχιών όπως το ομότιτλο, το "Ναι, υπάρχω εγώ", το "Ο καφές", το "Ντέρτι" κ.α. Επίσης περιέχονται και τέσσερα τραγούδια σε μουσική και στίχους του πρωτοεμφανιζόμενου τότε Φοίβου (ανάμεσα τους και το «Ναι, υπάρχω εγώ» που αποτελεί τη πρώτη μεγάλη επιτυχία του συνθέτη), που στάθηκε το ξεκίνημα μιας πετυχημένης συνεργασίας που θα έκανε τους δύο καλλιτέχνες ένα από τα πιο εμπορικά δίδυμα της δεκαετίας των 90's. Παράλληλα, από τη καλλιτεχνική αυτή συνύπαρξη τα επόμενα χρόνια θ' αποδοθεί στη τραγουδίστρια ο τίτλος της "πρώτης μούσας" του συνθέτη.

### 1994: Ατόφιο Χρυσάφι
Ύστερα από τη καθιέρωση της στο ελληνικό πεντάγραμμο ως ένα από τα πιο γνωστά ονόματα στον χώρο του τραγουδιού, κυκλοφορεί στις 11 Νοεμβρίου του 1994 τον έκτο προσωπικό της δίσκο με τίτλο *Ατόφιο Χρυσάφι*, σε μουσική και στίχους των Κώστα Τουρνά και Φοίβου (πέντε τραγούδια ο καθένας), ο οποίος έγινε διπλά πλατινένιος φτάνοντας σε πωλήσεις τα 120.000 αντίτυπα. Στα Μουσικά Βραβεία Ποπ Κορν του 1995 απέσπασε τα εξής βραβεία: **Καλύτερος Δίσκος της Χρονιάς** και **Καλύτερο Μοντέρνο Λαϊκό Τραγούδι** για το κομμάτι "Ξυπόλυτη χορεύω". Σημείωσε πολλές επιτυχίες με κυριότερες το ομότιτλο του Φοίβου, το "Ξυπόλυτη χορεύω" και το "Μη με συγκρίνεις" του Τουρνά, που τη καθιερώνουν ως πρώτο όνομα. Σύμφωνα με τον παραγωγό της, το "Μη με συγκρίνεις" αποτέλεσε τη βάση για τη καριέρα της τραγουδίστριας, ενώ το ίδιο τραγούδι στα Μουσικά Βραβεία Ποπ Κορν ήταν υποψήφιο για τον καλύτερο στίχο της χρονιάς.

### 1996: Αρχίζω Πόλεμο
Στις 10 Μαΐου του 1996 κυκλοφόρησε ο έβδομος προσωπικός της δίσκος με τίτλο *Αρχίζω Πόλεμο* και αποτέλεσε μία από τις μεγαλύτερες εμπορικές επιτυχίες της δεκαετίας και της ελληνικής δισκογραφίας, αφού έγινε αρχικά τριπλά πλατινένιος σε Ελλάδα και τριπλά σε Κύπρο, ξεπερνώντας σε πωλήσεις τα 180.000 και τα 12.000 αντίτυπα αντίστοιχα. Εννέα τραγούδια υπογράφει ο Φοίβος (στα τέσσερα από τα εννέα, τους στίχους υπέγραψε ο Γιάννης Δόξας), δύο τραγούδια υπογράφουν η Σμαρούλα Μαραγκουδάκη με τον Ανδρέα Μέξα και περιέχει μια διασκευή ("Περασμένα ξεχασμένα") σε ελληνικούς στίχους του Γιάννη Δόξα. Θεωρείται ένας από τους πιο κλασικούς δίσκους της και είναι ο δίσκος που έκανε πασίγνωστο τον Φοίβο μέσα από τις μεγάλες επιτυχίες "Θα μελαγχολήσω" και "Χαμένα". Το τελευταίο θεωρείται ένα από τα ωραιότερα τραγούδια της ελληνικής δισκογραφίας με μεγάλη αντοχή στον χρόνο. Στα Μουσικά Βραβεία Ποπ Κορν του 1996 απέσπασε τα εξής βραβεία: **Καλύτερος Δίσκος της Χρονιάς**, **Καλύτερος Στίχος** για το κομμάτι "Αρχίζω πόλεμο", **Καλύτερη Σύνθεση** για το κομμάτι "Θα μελαγχολήσω" και **Καλύτερο Χορευτικό Λαϊκό** για το κομμάτι "Περασμένα ξεχασμένα".

### 1997: RADIO CITY, Ευαισθησίες
Κομβικό σημείο στη καριέρα της ήταν η sold-out εμφάνιση της στις 9 Μαΐου του 1997 στο θέατρο RADIO CITY της Νέας Υόρκης, γνωστό και ως ο "Ναός της Μουσικής", με την αφίσα της τραγουδίστριας να φιγουράρει δίπλα σε αφίσες καλλιτεχνών παγκοσμίου φήμης.

Στις 17 Οκτωβρίου του 1997 κυκλοφόρησε τον όγδοο προσωπικό της δίσκο με τίτλο *Ευαισθησίες*, ο οποίος γράφτηκε εξ ολοκλήρου απ' τον Φοίβο, και έγινε τριπλά πλατινένιος σε Ελλάδα και Κύπρο, ξεπερνώντας σε πωλήσεις τα 160.000 και τα 14.000 αντίτυπα αντίστοιχα. Η κυκλοφορία του σημείωσε ρεκόρ πωλήσεων αφού έγινε πλατινένιος (50.000^ πωλήσεις) μέσα σε 48 ώρες. Η μεγάλη επιτυχία του δίσκου φάνηκε και από τον αριθμό των τραγουδιών που κυκλοφόρησαν ως singles με βίντεο κλιπ, καθώς τα οκτώ από τα δώδεκα κομμάτια οπτικοποιήθηκαν. Στα Μουσικά Βραβεία Ποπ Κορν του 1998 απέσπασε τα εξής βραβεία: **Καλύτερος Δίσκος της Χρονιάς** και **Καλύτερο Τραγούδι της Χρονιάς** για το κομμάτι "Ευαισθησίες". Μάλιστα, για το ομώνυμο τραγούδι απονεμήθηκε τιμητική πλακέτα από τον ραδιοφωνικό σταθμό Sfera 102.1 επειδή πέτυχε το μεγαλύτερο airplay της χρονιάς. Ο δίσκος αυτός θεωρείται στο είδος του ως μία από τις καλύτερες καλλιτεχνικές στιγμές, όχι μόνο της τραγουδίστριας και του συνθέτη, αλλά και της ελληνικής δισκογραφίας των 90's, με τα τραγούδια "Ιεροσυλία", "Ευαισθησίες", "Τρυφερότητα" και "Κιβωτός" να παραμένουν διαχρονικές επιτυχίες.

### 1998-1999: Χριστούγεννα Με Την Καίτη, Δώρο Θεού
Στις 12 Νοεμβρίου του 1998 κυκλοφόρησε ο ένατος προσωπικός της δίσκος με χριστουγεννιάτικα τραγούδια, έντεκα διασκευές μεγάλων ξένων επιτυχιών και τη συνοδεία της παιδικής ορχήστρας του Σπύρου Λάμπρου και του τενόρου Κωνσταντίνου Παλιατσάρα. Ο δίσκος ονομάστηκε *Χριστούγεννα Με Την Καίτη* και πλέον είναι πλατινένιος ξεπερνώντας σε πωλήσεις τα 50.000 αντίτυπα, καθώς αποτελεί τον μοναδικό χριστουγεννιάτικο δίσκο που είχε πετύχει πλατινένια διάκριση στην Ελλάδα και κάθε χρόνο επανακυκλοφορεί ως season album.

Στις 23 Ιουνίου του 1999 κυκλοφόρησε τον δέκατο προσωπικό της δίσκο με τίτλο *Δώρο Θεού*, ο οποίος έγινε χρυσός τον πρώτο μήνα της κυκλοφορίας του και στη συνέχεια έγινε πλατινένιος ξεπερνώντας σε πωλήσεις τα 80.000 αντίτυπα. Μετά τη μεταγραφή του Φοίβου στη Minos EMI, η συνεργασία τους έμεινε πίσω και τη νέα της δουλειά υπέγραψαν διάφοροι δημιουργοί, όπως ο Γιώργος Θεοφάνους, ο Κυριάκος Παπαδόπουλος, ο Χρήστος Νικολόπουλος και ο Αντώνης Βαρδής. Στα Μουσικά Βραβεία Ποπ Κορν του 1999 απέσπασε το εξής βραβείο: **Καλύτερο Εξώφυλλο Δίσκου**. Παρά το ότι θεωρείται ένας από τους καλύτερους -από άποψη αισθητικής και ποιότητας- δίσκους που έχει κυκλοφορήσει, δεν είχε την ανάλογη ραδιοφωνική και εμπορική επιτυχία των προηγούμενων. Η ίδια απέδωσε το γεγονός στο ότι εκείνη την περίοδο ήταν έγκυος και ως εκ τούτου δεν μπόρεσε να τον προωθήσει όπως θα του άξιζε. Γι' αυτό άλλωστε προωθήθηκαν σταδιακά μόλις τρία singles, το "Δώρο Θεού", το "Άγκυρες" και το "Απονομή δικαιοσύνης", τα οποία κατευθείαν με τη κυκλοφορία τους στα ραδιόφωνα και κυκλοφόρησαν με βίντεο κλιπ στους τηλεοπτικούς δέκτες και έγιναν μεγάλες επιτυχίες. Ο εν λόγω δίσκος ήταν αφιερωμένος στον σύζυγό της, καθώς στο ένθετο του CD υπήρχε η εξής αφιέρωση: «Διονύση μου, το Δώρο Θεού είναι χαρισμένο σε σένα που βρίσκεις τρόπο να κάνεις ξεχωριστή την κάθε συνηθισμένη μέρα μας». Οι στίχοι του ομώνυμου τραγουδιού γράφτηκαν από τη Γιούλα Γεωργίου, η οποία τους εμπνεύστηκε από ένα πραγματικό γεγονός που συνέβη στη Καίτη και τον Διονύση.

### 2000: Το Κάτι, Τι Θέλουνε Τα Μάτια Σου
Στις 10 Απριλίου του 2000 κυκλοφόρησε ο ενδέκατος προσωπικός της δίσκος με τίτλο *Το Κάτι*, τη τελευταία συνεργασία της με τον Φοίβο, ο οποίος έγινε τετραπλά πλατινένιος στην Ελλάδα ξεπερνώντας σε πωλήσεις τα 240.000 αντίτυπα (που ισοδυναμούν σε παραπάνω από 120.000 άλμπουμ αφού κάθε άλμπουμ αποτελείται από δύο δίσκους) και τριπλά πλατινένιος στη Κύπρο. Αποτέλεσε έναν από τους εμπορικότερους δίσκους της δεκαετίας του 2000. Χαρακτηριστική είναι και η πορεία του στα charts, αφού παρέμεινε στη κορυφή του τοπ πωλήσεων για αρκετούς μήνες. Πρόκειται για ένα best of άλμπουμ που περιέχει επτά νέα τραγούδια του Φοίβου, ένα εκ των οποίων είναι ντουέτο με τη Νατάσα Θεοδωρίδου, μία διασκευή δύο παλαιότερων τραγουδιών τους, και είκοσι τρεις παλιές επιτυχίες τους. Το ομώνυμο τραγούδι συζητήθηκε για τους στίχους του όσο κανένα άλλο μέχρι τότε και σκαρφάλωσε στη πρώτη θέση των ραδιοφωνικών επιτυχιών ταυτόχρονα με τη κυκλοφορία του, σημειώνοντας τεράστια επιτυχία και αποτελώντας την επιτυχία του καλοκαιριού του 2000. Ένα άλλο τραγούδι που ξεχώρισε από τον δίσκο αυτό είναι η μπαλάντα "Το λάθος μου". Στα Μουσικά Βραβεία Ποπ Κορν του 2000 απέσπασε τα εξής βραβεία: **Καλύτερο Χορευτικό Μοντέρνο Τραγούδι** για το κομμάτι "Το κάτι" και **Καλύτερο Ντουέτο της Χρονιάς** για το κομμάτι "Επιτέλους" που μοιράστηκε με τη Θεοδωρίδου.

Στις 15 Δεκεμβρίου του 2000 κυκλοφόρησε το πρώτο της EP με τίτλο *Τι Θέλουνε Τα Μάτια Σου*, το οποίο αποτελείται από τρία νέα τραγούδια και δύο remixes του ομότιτλου τραγουδιού, και έγινε πλατινένιο ξεπερνώντας σε πωλήσεις τα 30.000 αντίτυπα. Το ομώνυμο τραγούδι είχαν υπογράψει οι Exis, ένα ποπ-ροκ συγκρότημα. Επιτυχίες του συγκεκριμένου CD single ήταν και το τσιφτετέλι "Άσπρο ή μαύρο", διασκευή από αραβικό τραγούδι, και το club mix του ομότιτλου τραγουδιού, το οποίο οπτικοποιήθηκε. Την ίδια περίοδο, συμμετείχε στον δίσκο ''Κραυγή'' της Άννας Βίσση στο ντουέτο τους "Καλύτερα οι δυο μας", που είχε μάλιστα οπτικοποιηθεί σε βίντεο κλιπ σε δύο διαφορετικές εκδοχές. Η συνεργασία της με τη Βίσση συνεχίστηκε στο FEVER τη σεζόν 2000-01, όπου γνώρισε τεράστια εμπορική και καλλιτεχνική επιτυχία, καθώς η ανακοίνωση της συνεργασίας τους είχε αποτελέσει μεγάλη έκπληξη τόσο για τους θαυμαστές τους όσο και για το ευρύ κοινό αφού από το 1994 και μέχρι τότε ο τύπος τις είχε ανακηρύξει ως τις δύο βασικές αντίπαλες στην ελληνική δισκογραφία.

### 2001: Απλά Τα Πράγματα
Στις 17 Δεκεμβρίου του 2001 κυκλοφόρησε τον δωδέκατο προσωπικό της δίσκο με τίτλο *Απλά Τα Πράγματα*, ο οποίος έγινε διπλά πλατινένιος στην Ελλάδα ξεπερνώντας σε πωλήσεις τα 120.000 αντίτυπα (που ισοδυναμούν σε παραπάνω από 60.000 άλμπουμ) και διπλά πλατινένιος στη Κύπρο. Αποτελείται από τραγούδια διαφόρων συνθετών και στιχουργών με κυριότερους τον Κώστα Τουρνά και τον Νίκο Τερζή. Το πιο επιτυχημένο τραγούδι του δίσκου ήταν το χασάπικο "Βιάστηκα", ενώ επιτυχία γνώρισε το ομότιτλο, το "Όταν σε χρειάζομαι", το "Κραγιόν", το ντουέτο με τους Antique "Άδικο και κρίμα", το "Θέλω απόψε να χορέψω", το "Αυτό που ζήσαμε", το "Βάσει λογικής" κ.α. Ο δίσκος περιέχει επίσης και τη συνέχεια του τραγουδιού "Πες το μ' ένα φιλί" με τίτλο "Πες το ξανά μ' ένα φιλί" των ίδιων δημιουργών (Τερζής - Γερμανού), καθώς το κομμάτι αυτό αποτελεί το πρώτο sequel τραγούδι στην ελληνική δισκογραφία. Στα Μουσικά Βραβεία Αρίων του 2002 απέσπασε το εξής βραβείο: **Καλύτερη Σύγχρονη Λαϊκή Τραγουδίστρια** που μοιράστηκε με τη Νατάσα Θεοδωρίδου λόγω ισοψηφίας. Τη σεζόν 2001-02 εμφανιζόταν στην ΙΕΡΑ ΟΔΟ στο πλευρό του Πασχάλη Τερζή, μια συνεργασία που θεωρείται από τις πιο επιτυχημένες της τραγουδίστριας.

### 2002: Μια Καρδιά
Στις 14 Νοεμβρίου του 2002 κυκλοφόρησε το δεύτερο της EP με τίτλο *Μια Καρδιά*, το οποίο αποτελείται από πέντε τραγούδια μ' ένα ντουέτο με τον Γιώργο Τσαλίκη, και φτάνοντας σε πωλήσεις τα 60.000 αντίτυπα. Τα τέσσερα από τα πέντε τραγούδια ("Άντε γεια", "Μια καρδιά την έχω", "Μ' έχεις αρρωστήσει" και "Θα μείνει μεταξύ μας") κυκλοφόρησαν ως singles και έγιναν τεράστιες επιτυχίες. Το συγκεκριμένο CD single αποτελεί το πιο επιτυχημένο της και ένα από τα πιο εμπορικά CD singles στην ελληνική αγορά. Τη σεζόν 2002-03 εμφανιζόταν στον ΑΠΟΛΛΩΝΑ με τον Γιώργο Τσαλίκη στο πλευρό της και αποτέλεσαν ένα από τα πιο πετυχημένα σχήματα της χρονιάς.

### 2003-2004: Έμμονες Ιδέες, Γαλάζιο Και Λευκό
Στις 17 Οκτωβρίου του 2003 κυκλοφόρησε ο δέκατος τρίτος προσωπικός της δίσκος με τίτλο *Έμμονες Ιδέες*, ο οποίος έγινε χρυσός τη πρώτη κιόλας εβδομάδα της κυκλοφορίας του (30.000^ πωλήσεις) και στη συνέχεια έγινε πλατινένιος σε Ελλάδα και Κύπρο ξεπερνώντας τα 60.000 και τα 10.000 αντίτυπα αντίστοιχα. Πρόκειται για έναν πιο λαϊκό δίσκο με τραγούδια διάφορων δημιουργών, ο οποίος περιέχει δύο από τις μεγαλύτερες επιτυχίες της, το "Να περνάς", που σημείωσε το μεγαλύτερο airplay της χρονιάς, και το "Εσένα μόνο", τραγούδι που γνώρισε τεράστια επιτυχία και στα Βαλκάνια, καθώς αποτελεί μία από τις πιο επιτυχημένες μπαλάντες της δεκαετίας. Ξεχώρισαν τα τραγούδια "Άντρες", "Έμμονες ιδέες", "Τα ριψοκίνδυνα", "Άψυχα πράγματα", "Απόψε, Θεέ μου, άναψε τ' αστέρια", "Ζήλια" και "Πόσο θα 'θελα", ντουέτο με τον Γιάννη Βαρδή. Ενδιαφέρον προκάλεσε το τελευταίο κομμάτι του άλμπουμ "Ζήλια" (Κοντόπουλος - Γερμανού), το οποίο δεν αναγράφεται στο οπισθόφυλλο και παρουσιάστηκε στο κοινό ως hidden track, αφού ηχογραφήθηκε λίγες μόλις μέρες πριν τη κυκλοφορία του δίσκου. Το εν λόγω τραγούδι προοριζόταν για το συγκρότημα των High 5, παρόλα αυτά προτάθηκε και στη Καίτη και αφού άρεσε συμπεριλήφθηκε στον δίσκο τη τελευταία στιγμή. Είναι, μάλιστα, ο πρώτος δίσκος που κυκλοφόρησε με πρόσθετο DVD με βίντεο κλιπ του καλλιτέχνη στην ελληνική αγορά. Την ίδια περίοδο συμμετείχε στο CD single *Καλή σου τύχη* του Τόλη Βοσκόπουλου σ' ένα ντουέτο που τους έγραψε η Άντζελα Γκερέκου με τίτλο "Εμείς". Το ντουέτο ηχογραφήθηκε λόγω των εμφανίσεων τους στο REX. Οι δύο καλλιτέχνες προηγουμένως είχαν πραγματοποιήσει αρχικά επιτυχημένες εμφανίσεις στο FOCUS στη Θεσσαλονίκη (Αύγουστο με Οκτώβριο του 2003), ενώ κατόπιν εμφανίζονταν στην Αθήνα στο REX τη σεζόν 2003-04.

Με αφορμή την κατάκτηση του Ευρωπαϊκού Πρωταθλήματος Ποδοσφαίρου 2004 από την Ελλάδα και τους Ολυμπιακούς Αγώνες της Αθήνας, κυκλοφορεί στις 22 Ιουλίου του 2004 το τρίτο της EP με τίτλο *Γαλάζιο Και Λευκό*, ως αναφορά στα χρώματα της Ελληνικής Σημαίας, το οποίο έγινε  σύντομα χρυσό. Αποτελείται από δύο νέα τραγούδια και τρία remixes δύο παλιότερων της επιτυχιών, από τα οποία διέπρεψαν το "Καταπληκτικό" και το remix του "Εσένα μόνο", το οποίο είχε μεγάλη απήχηση και σε άλλες χώρες. Ενδεικτικό της επιτυχίας του στο εξωτερικό είναι οι εκατομμύρια προβολές από τα βίντεο του τραγουδιού στο YouTube, οι διασκευές του τραγουδιού σε πολλές γλώσσες και τα remixes από DJs σε διάφορες χώρες. Την ίδια περίοδο εμφανιζόταν στα ΑΣΤΕΡΙΑ ΓΛΥΦΑΔΑΣ.

### 2005: Έχω Στα Μάτια Ουρανό
Στις 22 Απριλίου, συνεργαζόμενη με τον Χρήστο Δάντη, κυκλοφόρησε τον δέκατο τέταρτο προσωπικό της δίσκο με τίτλο *Έχω Στα Μάτια Ουρανό*, ο οποίος έγινε σύντομα χρυσός σε Ελλάδα και Κύπρο ξεπερνώντας σε πωλήσεις τα 30.000 και τα 5.000 αντίτυπα αντίστοιχα. Την ίδια περίοδο, ο Δάντης βρισκόταν σε μία ιδιαίτερα σημαντική στιγμή της καριέρας του, αφού ήταν ο συνθέτης του τραγουδιού "My number one", με το οποίο θα συμμετείχε η Ελλάδα στο μουσικό διαγωνισμό της Eurovision του 2005, το οποίο και κέρδισε τελικώς τη 1η θέση (η μοναδική έως σήμερα νίκη της Ελλάδας στη διοργάνωση). Ο δίσκος σημείωσε περισσότερο ραδιοφωνική επιτυχία με τα τραγούδια "Άκουσε, αγόρι μου", "Το ναρκωτικό μου", "Έχω στα μάτια ουρανό" και "Spaciba Baby". Την ίδια χρονιά εμφανίστηκε στα Mad Video Music Awards, όπου τραγούδησε το hit "Άκουσε, αγόρι μου". Η συγκεκριμένη δισκογραφική δουλειά αποτέλεσε τη τελευταία συνεργασία της με τον Γιάννη Δουλάμη, ο οποίος ήταν παραγωγός της από την αρχή της καριέρας της.

Το φθινόπωρο εμφανίστηκε μαζί με τον Δάντη στο νυχτερινό κέντρο ODEON της Θεσσαλονίκης. Τη σεζόν 2005-06 εμφανίστηκε στο νυχτερινό κέντρο BODROOM στην Αθήνα, σ' ένα πρόγραμμα με ανατολίτικο χρώμα.

### 2006: Fame Story 4, Πώς Αλλάζει Ο Καιρός
Την άνοιξη συμμετείχε ως κριτής στο *[[Fame Story]] 4* του ANT1, ενώ τον Ιούνιο το ντουέτο της με τον Χρήστο Δάντη "Spaciba Baby" ήταν υποψήφιο στη κατηγορία "Καλύτερο Video Clip" στα Mad Video Music Awards.

Στις 23 Οκτωβρίου κυκλοφόρησε ο πολυσυλλεκτικός δέκατος πέμπτος προσωπικός της δίσκος με τίτλο *Πώς Αλλάζει Ο Καιρός*, τη πρώτη της δισκογραφική δουλειά χωρίς τον Δουλάμη, ο οποίος έγινε χρυσός σε Ελλάδα και Κύπρο, φτάνοντας σε πωλήσεις τα 15.000 και τα 5.000 αντίτυπα αντίστοιχα, καθώς το ομότιτλο τραγούδι κέρδισε τη πρώτη θέση ως το μεγαλύτερο airplay τη δεκαετία του 2000. Μεγάλη επιτυχία γνώρισαν τα τραγούδια "Αυτή", "Πώς αλλάζει ο καιρός", "Να μου λείπει", "Χάρη σου κάνω", "Τα παιδικά σου μάτια", "Ποιος είσαι εσύ" και ο "Ισόβιος δεσμός", ντουέτο με τον Στάθη Ραφτόπουλο, το οποίο παρουσίασαν ζωντανά σε ζωντανή εκπομπή του *Fame Story 4*, λίγους μήνες πριν τη κυκλοφορία του άλμπουμ στα δισκοπωλεία. Παράλληλα, εμφανιζόταν με τον Αντύπα στα ΑΣΤΕΡΙΑ ΓΛΥΦΑΔΑΣ με επιτυχία.

### 2007: Επτά θανάσιμες πεθερές, 18 χρόνια LIVE
Από τις 23 Οκτωβρίου μέχρι τις 6 Νοεμβρίου προβλήθηκαν τρία επεισόδια του πέμπτου κύκλου της σειράς *[[Επτά θανάσιμες πεθερές]]*, στα οποία η Καίτη υποδύθηκε την Αθηναία πεθερά, μια τραγουδίστρια της οποίας ο γιος ερωτεύεται τη συνάδελφό της με την οποία τραγουδούν στο ίδιο κέντρο. Η Καίτη Μαρίνη (όπως είναι το ονοματεπώνυμο του ρόλου που υποδύθηκε) αρχικά προσπαθεί με δολοπλοκίες να χωρίσει το ζευγάρι και στη συνέχεια να σκοτώσει την "αντίζηλο" στην αγάπη του γιου της. Η Καίτη δέχτηκε τη πρόκληση να πρωταγωνιστήσει στη σειρά. Απέσπασε θετικά σχόλια για το εγχείρημα της αυτό, ενώ -έστω κι έναν χρόνο αργότερα- προωθήθηκαν μέσω της σειράς τέσσερις επιτυχίες του τελευταίου άλμπουμ της ("Αυτή", "Πώς αλλάζει ο καιρός", "Τα παιδικά σου μάτια" και "Ισόβιος δεσμός").

Δυο μήνες πριν την προβολή της σειράς (30 Αυγούστου) είχε πραγματοποιήσει μια φιλανθρωπική συναυλία στο Αιγάλεω για τους πυρόπληκτους της Ηλείας. Η συναυλία ηχογραφήθηκε και στις 5 Δεκεμβρίου κυκλοφόρησε σ' έναν διπλό δίσκο, με τον οποίο γιόρτασε τα 18 χρόνια δισκογραφικής της παρουσίας. Την επιλογή του ρεπερτορίου και την επιμέλεια της παραγωγής είχε αναλάβει ο ραδιοφωνικός παραγωγός Ποσειδώνας Γιαννόπουλος. Πρόκειται για έναν αμιγώς λαϊκό λάιβ δίσκο, στον οποίο τραγουδάει με το δικό της στυλ τραγούδια άλλων καλλιτεχνών. Όπως χαρακτηριστικά γράφει η ίδια στο ένθετο του άλμπουμ, ο δίσκος *18 χρόνια Live* είναι «ο δίσκος που την ενηλικίωσε δισκογραφικά».

### 2008-2009: Καινούργια εγώ
μικρογραφία|Η Γαρμπή το 2009
Στις 22 Δεκεμβρίου του 2008, η Καίτη Γαρμπή έκανε την έκπληξη και συνεργάστηκε με τον έντεχνο συνθέτη Νίκο Αντύπα, που μαζί κυκλοφόρησαν τον δίσκο *Καινούργια εγώ*, ο οποίος θεωρείται πως έχει ένα από τα πιο καλαίσθητα εξώφυλλα της ελληνικής δισκογραφίας. Ο δίσκος περιελάμβανε δέκα τραγούδια και έλαβε αρκετά καλές κριτικές, τόσο για τη ποιότητα όσο και για την αισθητική του. Το ομότιτλο είναι ένα ντουέτο με τον ράπερ Θηρίο και το πιο γνωστό τραγούδι του δίσκου, για το οποίο κυκλοφόρησε κι ένα πρωτοποριακό για την εποχή του βίντεο κλιπ. Ο συγκεκριμένος δίσκος κινείται σε ένα διαφορετικό στυλ απ' ότι είχε έως τότε κυκλοφορήσει η Γαρμπή, αλλά έχει και λαϊκά κομμάτια. Τελικώς όμως, ο δίσκος δεν κατάφερε να σημειώσει ιδιαίτερη επιτυχία, τόσο σε πωλήσεις όσο και ραδιοφωνικά, παρ' όλο που πέρασε και από τη κορυφή του τοπ 50 των εβδομαδιαίων πωλήσεων δίσκων και τις γενικά θετικές κριτικές. Με τη συγκεκριμένη δουλειά η Γαρμπή προσπάθησε να προσεγγίσει ένα κοινό που ως τότε της ήταν ξένο και σηματοδότησε μια νέα εποχή στην καριέρα της, αφού στράφηκε σε νέα, για την ίδια, μουσικά μονοπάτια. Το πρώτο σινγκλ του δίσκου, «Αυτό αξίζω» παρουσιάστηκε στο κοινό ζωντανά στο νυχτερινό κέντρο ΕΝΑΣΤΡΟΝ, όπου εμφανιζόταν η τραγουδίστρια στο πλευρό του Νότη Σφακιανάκη κατά τη χειμερινή περίοδο 2008-2009, ένα σχήμα που σημείωσε μεγάλη εμπορική επιτυχία. Έναν χρόνο αργότερα και συγκεκριμένα τον Δεκέμβριο του 2009 η Γαρμπή επέλεξε να παρουσιάσει το δίσκο της σε ένα χώρο διαφορετικό απ' αυτούς που συνήθιζε να εμφανίζεται, στη μουσική σκηνή Polis Studio. Οι εμφανίσεις της είχαν σημειώσει επιτυχία, ωστόσο έναν μόλις μήνα αργότερα η συνεργασία της με τον ιδιοκτήτη της συγκεκριμένης μουσικής σκηνής διακόπηκε απότομα λόγω έντονων διαφωνιών για την παράσταση.

### 2011: Παζλ
Μετά από μία απουσία δύο χρόνων και μερικών μηνών, η Καίτη Γαρμπή συνεργάστηκε και πάλι με τον Νίκο Αντύπα. Τον Φεβρουάριο του 2011 κυκλοφόρησε μέσω Διαδικτύου ο νέος δίσκος της με τον τίτλο *Παζλ*. Στον δίσκο αυτό υιοθετήθηκαν πιο έντεχνες μελωδίες απ' ότι στον προηγούμενο. Παράλληλα, είχε πάρει μετεγγραφή από τη Sony, στην οποία βρισκόταν από την αρχή της καριέρας της, για τη Universal. Στα τέλη Μαρτίου του 2011, ο νέος δίσκος κυκλοφόρησε και στα δισκοπωλεία με την υπογραφή της νέας εταιρείας. Ο εν λόγω δίσκος απέσπασε γενικά πολύ καλές κριτικές, χωρίς όμως να σημειώσει επιτυχία.

### 2012: Buona Vita, 20 χρόνια Φοίβος, ODEON KOSMOPOLIS
Το καλοκαίρι του 2012 η Γαρμπή έκανε την έκπληξη και συνεργάστηκε σε ένα ντουέτο με την Ιταλίδα τραγουδίστρια Ορνέλα Βανόνι στη διασκευή του «Buona Vita», τη παραγωγή του οποίου έκανε ο Ιταλός παραγωγός Αλμπέρτο Ζεπιέρι. Το τραγούδι δόθηκε σε αποκλειστικότητα στον ραδιοφωνικό σταθμό Loveradio και σε σύντομο χρονικό διάστημα κατέκτησε μία από τις πρώτες θέσεις στα τραγούδια που μετέδιδε ο εν λόγω σταθμός.

Στις 24 Σεπτεμβρίου του 2012 η Γαρμπή έλαβε μέρος στην επετειακή και πολύ πετυχημένη συναυλία για τα 20 χρόνια του Φοίβου στην ελληνική δισκογραφία. Η εν λόγω συναυλία έλαβε χώρα στο Ο.Α.Κ.Α, όπου η Γαρμπή τραγούδησε κάποιες από τις μεγάλες επιτυχίες τους κερδίζοντας τις εντυπώσεις.

Στις 12 Οκτωβρίου του 2012 η Καίτη Γαρμπή ξεκίνησε τις δέκα προγραμματισμένες εμφανίσεις της στο ODEON KOSMOPOLIS στην Αθήνα σε μια πρωτότυπη μουσική παράσταση. Οι παραστάσεις γίνονταν δύο φορές την εβδομάδα και συγκεκριμένα κάθε Παρασκευή και Σάββατο, ενώ η τελευταία πραγματοποιήθηκε στις 10 Νοεμβρίου του 2012. Η πρωτοτυπία του προγράμματος έγκειτο στο ότι η Γαρμπή τραγουδούσε, ενώ στη μεγάλη οθόνη του κινηματογράφου οι θεατές παρακολουθούσαν μία μίνι ιστορία για κάθε τραγούδι που ερμήνευε. Εκτός από τις σκηνές από τα βίντεο κλιπ των τραγουδιών της, η οθόνη έδειχνε και σκηνές από μέρη όπως η Σαντορίνη, το Λονδίνο και η Κωνσταντινούπολη που η Γαρμπή είχε επισκεφτεί το καλοκαίρι του 2012. Οι παραστάσεις ήταν επιτυχημένες, αφού η προσέλευση του κοινού ήταν μεγάλη. Παράλληλα, και οι κριτικές ήταν θετικές απέναντι στο καινοτόμο αυτό πρόγραμμα. Η επιθυμία της τραγουδίστριας να περιοδεύσει σε μεγάλες πόλεις της Ελλάδας προκειμένου να παρουσιάσει και εκτός πρωτεύουσας το πρωτότυπο πρόγραμμά της, δεν υλοποιήθηκε λόγω υψηλού κόστους.

Από τις 22/12/2012 μέχρι και τις 05/01/2013 η Καίτη Γαρμπή εμφανίστηκε στο CASABLANCA MUSIC HALL, σ' ένα έκτακτο θεατροκινηματογραφικὀ πρόγραμμα με μία ερωτική ιστορία - ταξίδι στη μουσική και συμμετοχή της γνωστής ακορντεονίστριας Ζωής Τηγανούρια. Επρόκειτο για ένα πρόγραμμα που εμπεριείχε τολμηρές κι ανατρεπτικές ενορχηστρώσεις και, περνώντας από το έθνικ και το βαλκανικό, συμπεριελάμβανε υλικό που εκτεινόταν από τα καλύτερα τραγούδια του παλιού καλού ελληνικού κινηματογράφου έως τα γνωστότερα σύγχρονα εντεχνολαϊκά, ενώ κατέληγε στο πιο αυθεντικό λαϊκό ρεπερτόριο.

### 2013: Από καρδιάς, Buona Vita
Το 2013 άλλαξε δισκογραφική εταιρεία και υπογράφει συμβόλαιο με τη Frontseat, θυγατρική της Sony Music, της εταιρείας που την ανέδειξε. Ο νέος της παραγωγός ήταν ο Γιάννης Δόξας, ο οποίος υπήρξε ο επικεφαλής της ομάδας παραγωγής του δίσκου της Καίτης *Πώς αλλάζει ο καιρός* του 2006, αλλά και στιχουργός κάποιων επιτυχιών της. Στις 23 Μαρτίου του 2013 κυκλοφόρησε από την εφημερίδα *Espresso News* ένα διπλό άλμπουμ με επιτυχίες της Γαρμπή με τίτλο *Από καρδιάς*. Περιείχε τριάντα δύο παλιότερες μεγάλες επιτυχίες της τραγουδίστριας, καθώς και δυο νέα τραγούδια, το «Πιο πάνω από σένα» (μουσική: Βασίλης Γαβριηλίδης, στίχοι: Θάνος Παπανικολάου) και το «Ζωντανός ουρανός» (μουσική & στίχοι: Ζωή Τηγανούρια). Η εφημερίδα εκείνο το Σαββατοκύριακο σημείωσε 20.000+ πωλήσεις. Στα μέσα Απριλίου, ο δίσκος κυκλοφόρησε και στα δισκοπωλεία, περιλαμβάνοντας αυτή τη φορά τριάντα οκτώ συνολικά τραγούδια (τριάντα έξι παλιότερες επιτυχίες της τραγουδίστριας και τα δύο νέα τραγούδια που προαναφέρθηκαν).

Στις 8 Ιουνίου του 2013 πραγματοποιήθηκε και η κυκλοφορία του δίσκου που είχε ηχογραφήσει τη προηγούμενη χρονιά στην Ιταλία, με το γενικό τίτλο *Buona Vita* και περιείχε δώδεκα τραγούδια, τα δέκα από τα οποία ήταν παλιότερες επιτυχίες της τραγουδίστριας, με άλλη όμως ενορχήστρωση και σε ιταλικό στίχο (π.χ. «La Malinconia» = Θα μελαγχολήσω, «Anime» = Πώς αλλάζει ο καιρός, κ.ά.). Ο εν λόγω δίσκος, που κυκλοφόρησε από την Egea Music, περιείχε και μια διασκευή του τραγουδιού "Ti Sento" (μιας από τις μεγάλες επιτυχίες του ιταλικού συγκροτήματος Matia Bazaar) που η Καίτη Γαρμπή έκανε ντουέτο με τον Κάρλο Μαράλε. Για το τελευταίο τραγούδι κυκλοφόρησε και βίντεο κλιπ. Τη παραγωγή και την επιμέλεια του δίσκου, ουσιαστικά της πρώτης διεθνούς κυκλοφορίας της Καίτης Γαρμπή, είχε αναλάβει ο γνωστός παραγωγός Αλμπέρτο Ζεπιέρι.

Τον ίδιο μήνα εμφανίστηκε στα Mad Video Music Awards. Στη συγκεκριμένη εκδήλωση ερμήνευσε το κομμάτι «Ιεροσυλία» μαζί με τον Νικηφόρο και τους Rec σημειώνοντας μεγάλη επιτυχία, αφού ήταν ένα από τα πρώτα σε συνολικές θεάσεις βίντεο στο youtube, ενώ σημείωσε και ραδιοφωνική επιτυχία.

Παράλληλα, η Καίτη σε συνέντευξή που παραχώρησε τον Ιούλιο σε ραδιοφωνικό σταθμό, ανακοίνωσε πως μέσα Σεπτέμβρη θα κυκλοφορούσε το πρώτο single από τον νέο της δίσκο. Τον Αύγουστο, η επίσημη ιστοσελίδα της ανάρτησε στους στίχους από δύο τραγούδια που θα συμπεριλαμβάνονταν στη νέα της δουλειά με τους τίτλους «Στην άδεια σου καρέκλα» (μουσική: Βασίλης Γαβριηλίδης, στίχοι: Θάνος Παπανικολάου) και «Η ζωή συνεχίζεται» (μουσική: Γιώργος Σαμπάνης, στίχοι: Γιάννης Δόξας). Το τελευταίο τελικά συμπεριλήφθηκε στον δίσκο ως «Περίεργες μέρες» σε στίχους Νίκου Γρίτση. Στις 23 Σεπτεμβρίου του 2013 κυκλοφόρησε ως αποκλειστικό στον ΛΑΜΨΗ FM το νέο τραγούδι «Στην άδεια σου καρέκλα» ως το πρώτο single του νέου δίσκου, το οποίο σημείωσε μεγάλη επιτυχία και στο YouTube.

### 2013-2014: Περίεργες Mέρες, ΦΩΤΑΕΡΙΟ
Στις 10 Δεκεμβρίου του 2013 κυκλοφόρησε η νέα δισκογραφική δουλειά της με τίτλο *Περίεργες Mέρες*. Εταιρεία κυκλοφορίας του δίσκου ήταν η Frontseat, υπό την αιγίδα της Minos EMI, και παραγωγός της ο Γιάννης Δόξας. Ο δίσκος περιελάμβανε συνολικά δεκαπέντε τραγούδια, από τα οποία τα έντεκα ήταν καινούργια ενώ τα τέσσερα αποτέλεσαν bonus tracks, καθώς είχαν επανακυκλοφορήσει σε άλλους δίσκους (πρόκειται για τα "Πιο πάνω από σένα", "Ιεροσυλία VMA Version", "Ζωντανός ουρανός" και "Βuona Vita"). Τα έντεκα νέα τραγούδια υπέγραφαν ο Γιώργος Σαμπάνης, ο Γιώργος Παπαδόπουλος, ο Βασίλης Γαβριηλίδης, ο Τάσος Παναγής, ο Νίκος Γρίτσης, η Ελένη Γιαννατσούλια, ο Βαγγέλης Κωνσταντινίδης, η Βίκυ Γεροθόδωρου, ο Γιάννης Δόξας και ο Θάνος Παπανικολάου. Ο δίσκος αυτός κινήθηκε σε ποπ κυρίως ρυθμούς, δεν έλειπαν όμως και κάποια λαϊκά τραγούδια που σηματοδότησαν την επιστροφή της τραγουδίστριας στο εμπορικό τραγούδι, καταφέρνοντας να πετύχει πλατινένια διάκριση με βάση τις πωλήσεις που σημείωσε. Τη Κυριακή 26 Ιανουαρίου του 2014 το άλμπουμ κυκλοφόρησε με την εφημερίδα *[[Πρώτο Θέμα]]*, η οποία τη συγκεκριμένη Κυριακή σημείωσε 120.650 πωλήσεις. Το βράδυ της ίδιας μέρας η τραγουδίστρια έκανε μία έκτακτη εμφάνιση στο σόου ''Dancing with the stars'' του ANT1 χορεύοντας ρούμπα με παρτενέρ τον επαγγελματία χορευτή Θοδωρή Παναγάκο υπό τους ήχους του τραγουδιού «Ανεμοδαρμένα ύψη».

Παράλληλα, η Γαρμπή επέστρεψε δυναμικά στις μεγάλες πίστες και συνεργάστηκε τη σεζόν 2013-2014 για πρώτη φορά με τον Γιώργο Μαζωνάκη στο ΦΩΤΑΕΡΙΟ, ένα σχήμα που σημείωσε μεγάλη εμπορική επιτυχία. Το πρώτο τραγούδι που οπτικοποιήθηκε ήταν το «Ανεμοδαρμένα ύψη» σε σκηνοθεσία Βίκυς Βελλοπούλου. Το συγκεκριμένο τραγούδι αποτέλεσε τη μεγάλη επιτυχία του δίσκου, αφού για πολλούς μήνες βρέθηκε στους επίσημους καταλόγους επιτυχιών των ραδιοφωνικών σταθμών. Παράλληλα, πολύ θετικές ήταν οι κριτικές και για το ομώνυμο βίντεο κλιπ της Βελλοπούλου.

### 2014-2015: MAGIQUE SALLE DE MUSIQUE, Οι γαμπροί της Ευτυχίας, "Ελεύθερη", CENTRAL
Από τις 28/11/2014 μέχρι και τις 17/1/2015, εμφανιζόταν κάθε Παρασκευή και Σάββατο στο νυχτερινό κέντρο MAGIQUE SALLE DE MUSIQUE στη Θεσσαλονίκη με επιτυχία έχοντας στο πλευρό της τον Γιώργο Παπαδόπουλο και τον Δήμο Μπέκε.

Τον Ιανουάριο του 2015 κυκλοφόρησε και το σάουντρακ του remake της ταινίας *Οι γαμπροί της Ευτυχίας* από την Panik Records, στο οποίο η τραγουδίστρια συμμετείχε ερμηνεύοντας τρία τραγούδια του συνθέτη Χρήστου Παπαδόπουλου ("Να μου μιλάς στον ενικό", "Τα πάνω κάτω μας" και "Φουντώνω και λυγίζω"). Στις 6 Μαρτίου του 2015 κυκλοφόρησε και το βίντεο κλιπ του τραγουδιού "Να μου μιλάς στον ενικό" που γυρίστηκε τον Ιανουάριο στα Ζαγοροχώρια και σκηνοθετήθηκε από τη Βικτώρια Βελλοπούλου.

Στις 17 Απριλίου του 2015 κυκλοφόρησε και το νέο τραγούδι της με τίτλο "Ελεύθερη" (μουσική: Τζωρτζίνα Καραχάλιου & JP, στίχοι: Νίκη Παπαθεοχάρη). Το τραγούδι σημείωσε γρήγορα επιτυχία και κατέκτησε τα ραδιοφωνικά airplay. Για άγνωστους λόγους, το τραγούδι έχει διαγραφεί από το YouTube και τελικά δεν συμπεριλήφθηκε στο νέο της δίσκο.

Από τις 17/4/2015 μέχρι και τις 23/5/2015, κάθε Παρασκευή και Σάββατο εμφανιζόταν με επιτυχία στο CENTRAL μαζί με τον Γιώργο Παπαδόπουλο και τη Ναταλία Γερμανού σε ρόλο DJ. Στα Mad Video Music Awards ήταν υποψήφια στη κατηγορία "Best Female Adult".

### 2015-2016: "Άψυχα πράγματα", 80's The Μusical, APOTHEKE LIVE CLUBBING, Νέα singles
Στις 26 Οκτωβρίου του 2015 κυκλοφόρησε το βίντεο κλιπ για το τραγούδι "Άψυχα πράγματα" που συμπεριλαμβανόταν στο άλμπουμ *Έμμονες ιδέες*, που κυκλοφόρησε τον Οκτώβριο του 2003 από τη Sony Music. Το βίντεο κλιπ σκηνοθετήθηκε από τη Βικτώρια Βελλοπούλου, λόγω των κινηματογραφικών συναυλιών της Καίτης στο σινεμά ODEON KOSMOPOLIS το φθινόπωρο του 2012.

Τη σεζόν 2015-2016, από τις αρχές Νοεμβρίου έως μέσα Μαρτίου, η Καίτη Γαρμπή συμμετείχε έχοντας πρωταγωνιστικό ρόλο στην επιτυχημένη και πολυσυζητημένη θεατρική παράσταση (μουσική κωμωδία) των Γ. Βάλαρη και Στ. Παπαδόπουλου, *80's the Musical*, στο Θέατρο Πειραιώς 131. Συγκεκριμένα, υποδύθηκε τη Τζένη Πάππας, μια διάσημη τραγουδίστρια και σταρ της εποχής των 80's. Στη παράσταση πρωταγωνίστησαν επίσης οι: Ελένη Φουρέιρα, Ιωάννα Πηλιχού, Ήβη Αδάμου, Γιάννης Χατζηγεωργίου, Αιμίλιος Ράφτης, Χάρης Χιώτης και ο Σταμάτης Γαρδέλης. Μαζί τους και οι Αλχημιστές. Οι κριτικές για το ντεμπούτο της Καίτης στο θεατρικό σανίδι ήταν θετικές. Παράλληλα, από τις 19 Δεκεμβρίου μέχρι και τις 28 Φεβρουαρίου πραγματοποίησε εμφανίσεις στο APOTHEKE LIVE CLUBING έχοντας στο πλευρό της τη Josephine και τον Γιάννη Παπαποστόλου. Η αφίσα και γενικότερα το κόνσεπτ των εμφανίσεων της στον συγκεκριμένο χώρο είχαν επιρροές από τη κινηματογραφική ταινία *[[Μάτια Ερμητικά Κλειστά|Μάτια ερμητικά κλειστά]]*.

Στις 14 Δεκεμβρίου του 2015, είχε προηγηθεί και η κυκλοφορία του νέου της τραγουδιού στα ραδιόφωνα με τίτλο "Κοίτα, σ' αγαπάω" (μουσική: Θάνος Γεωργουλάς, στίχοι: Ναταλία Γερμανού), που ήταν το πρώτο τραγούδι που κυκλοφόρησε από τη Panik Platinum, τη νέα δισκογραφική στέγη της τραγουδίστριας. Το βίντεο κλιπ του τραγουδιού κυκλοφόρησε στις 28 Δεκεμβρίου και οπτικοποιήθηκε στη Μύκονο από τη Βικτώρια Βελλοπούλου. Το τραγούδι σημείωσε μεγάλη επιτυχία, καθώς δημιουργήθηκε και μια δεύτερη εκδοχή του σε ντουέτο με τον Τούρκο καλλιτέχνη, Μπουράκ Κουτ.

Στις 22 Απριλίου του 2016 κυκλοφόρησε το τραγούδι "Disco Partizani" (διασκευή του Shantel) σε στίχους Γιάννη Γούνα, το οποίο παρουσιάστηκε για πρώτη φορά στο κοινό στα Madwalk 2016. Στις 11 Ιουλίου του 2016 κυκλοφόρησε το τρίτο single με τίτλο "Σαββατόβραδο" (μουσική: Μάριος Ψιμόπουλος, στίχοι: Ελένη Γιαννατσούλια), το οποίο δεν σημείωσε ικανοποιητική πορεία στο YouTube και τα airplay των ραδιοφωνικών σταθμών, και τελικά δεν συμπεριλήφθηκε στον ερχόμενο δίσκο.

### 2016-2017: ΦΩΣ, Νέα singles, μίνι καλοκαιρινή περιοδεία
Τη σεζόν 2016-2017 εμφανιζόταν κάθε Σάββατο βράδυ και Κυριακή απόγευμα στο ΦΩΣ έχοντας στο πλευρό της τη Στέλλα Καλλή. Οι επιτυχημένες εμφανίσεις τους, τις οποίες παρακολούθησαν και πολλοί επώνυμοι, διήρκεσαν από τις 3 Δεκεμβρίου μέχρι και τις 9 Απριλίου. Η αφίσα του σχήματος ήταν εμπνευσμένη από την ταινία των 90's *[[Pulp Fiction]]*. Λόγω της επιτυχίας του σχήματος οι εμφανίσεις των δύο κυριών συνεχίστηκαν για δύο Σάββατα μετά το Πάσχα, στις 22 και 29 Απριλίου.

Στις 31 Οκτωβρίου του 2016 πραγματοποιήθηκε η κυκλοφορία του νέου τραγουδιού της με τίτλο "Αύριο" σε μουσική του Γιώργου Σαμπάνη και στίχους του Νίκου Γρίτση. Το τραγούδι σημείωσε μεγάλη επιτυχία και στις 24 Φεβρουαρίου του 2017 κυκλοφόρησε το βίντεο κλιπ του σε σκηνοθεσία Βικτώριας Βελλοπούλου, στο οποίο συμμετείχαν ο Παρασκευάς Μπουμπούρακας και η Μυριέλλα Κουρεντή. Στις 2 Απριλίου του 2017 έκανε μια guest εμφάνιση στο talent show Rising Star ερμηνεύοντας κάποιες από τις επιτυχίες της και κάνοντας ντουέτο με δύο παίκτες από την ομάδα της Δέσποινας Βανδή, η οποία τη προσκάλεσε. Επίσης παρουσίασε σε πρώτη τηλεοπτική μετάδοση το νέο της τραγούδι με τίτλο "Κανείς σαν εσένα" σε μουσική του Ιορδάνη Παύλου και στίχους της Αγγελικής Μακρυνιώτη, το οποίο κυκλοφόρησε στις 5 Απριλίου. Το τραγούδι σημείωσε επιτυχία και μια αξιοπρεπή πορεία στο ραδιοφωνικό airplay.

Το καλοκαίρι του 2017 πραγματοποίησε εμφανίσεις σε διάφορα μέρη της Ελλάδας, όπως τη Ζάκυνθο, το Κιάτο και τη Ρόδο, ενώ σε κάθε της live τη πλαισίωνε ένας ή μία νεότερος/η συνάδελφος της (Στέλλα Καλλή, Stan και Ραλλία Χρηστίδου). Το summer tour τους είχε τίτλο "Με καρδιά / Γεμάτη φως".

### 2017-2018: Σπάσε Τους Δείκτες, Kaitoji, STAGE LIVE, ΙΕΡΑ ΟΔΟΣ, ΑΚΡΩΤΗΡΙ
Στις 10 Νοεμβρίου του 2017 κυκλοφόρησε το νέο τραγούδι της με τίτλο "Βάλε μια τελεία" σε μουσική του Γαβριήλ Γαβριήλογλου και στίχους του Βασίλη Καρρά με βίντεο κλιπ σε σκηνοθεσία Βικτώριας Βελλοπούλου. Επρόκειτο για τον προάγγελο του νέου της δίσκου, με τίτλο *Σπάσε Τους Δείκτες*, ο οποίος κυκλοφόρησε από τη Panik Platinum στις 20 Δεκεμβρίου και με τον καιρό κατάφερε να γίνει χρυσός ξεπερνώντας τα 6.000 αντίτυπα. Τη παραγωγή και την ενορχήστρωση αυτού του δίσκου ανέλαβε ο μουσικός Λεωνίδας Τζίτζος. Το άλμπουμ περιλαμβάνει συνολικά δεκαπέντε τραγούδια, μεταξύ αυτών και το ντουέτο "Ούτε λέξη" με τον Βασίλη Καρρά, με τον οποίο η τραγουδίστρια συνεργάστηκε τη σεζόν 2017-2018 και συνολικά για τρίτη φορά στη καριέρα της. Στις 5 Φεβρουαρίου του 2018 κυκλοφόρησε ως single το ομότιτλο τραγούδι σε μουσική του Γιώργου Σαμπάνη και στίχους της Ελένης Γιαννατσούλια, ενώ το ίδιο τραγούδι παρουσιάστηκε σε πρώτη τηλεοπτική μετάδοση τη προηγούμενη ημέρα στη πρεμιέρα του βραδινού σόου *Sunday Live* του ΑΝΤ1. Η νέα της δισκογραφική δουλειά μέσα σε λίγες ώρες από την κυκλοφορία της είχε γίνει το νούμερο 1 ψηφιακό άλμπουμ στις προτιμήσεις του κοινού σε iTunes και Play Store.Στους επίσημους δείκτες της IFPI η καλύτερη θέση που κατέλαβε ο δίσκος ήταν το νούμερο 16. Από τον δίσκο ξεχώρισαν τα τραγούδια: "Όλα πληρώνονται εδώ", "Σπάσε τους δείκτες του ρολογιού", "Μια κυρία", "Βάλε μια τελεία", "Σαν τσιγάρο", "Κοίτα, σ' αγαπάω", "Κανείς σαν εσένα", "Αύριο" και το ντουέτο "Ούτε λέξη".

Παράλληλα με τη κυκλοφορία του νέου της άλμπουμ, η τραγουδίστρια προέβη σε άλλο ένα πρωτοποριακό εγχείρημα. Συγκεκριμένα, κυκλοφόρησε τα stickers της με το όνομα *Kaitoji* ή *Πες το με μια Γαρμπή*. Πρόκειται για τη πρώτη Ελληνίδα καλλιτέχνη που προβαίνει σε μία τόσο πρωτότυπη κίνηση. Τα stickers αποτυπώνουν όχι μόνο σκίτσα με το πρόσωπο της Καίτης, αλλά και σλόγκαν από τα τραγούδια της, όπως "Με πιάνουν οι ευαισθησίες μου", "Τι να λέμε, μου 'χεις λείψει" και πολλά άλλα.

Οι εμφανίσεις της Γαρμπή και του Καρρά στο STAGE LIVE της Θεσσαλονίκης διήρκεσαν από τις 24 Δεκεμβρίου μέχρι και τις 20 Ιανουαρίου. Το επιτυχημένο σχήμα συνέχισε τις εμφανίσεις του, όπως ήταν προγραμματισμένο, στην ΙΕΡΑ ΟΔΟ από τις 2 Φεβρουαρίου μέχρι και τις 21 Απριλίου. Στο πλευρό των δύο τραγουδιστών βρισκόταν ο Χρήστος Μενιδιάτης. Στα Mad Video Music Awards 2018 ήταν υποψήφια στη κατηγορία "Best Female Adult". Τη καλοκαιρινή σεζόν του 2018, μετά σχεδόν από δέκα χρόνια, συνεργάστηκε για άλλη μια φορά επί πίστας με τον Νότη Σφακιανάκη στο ΑΚΡΩΤΗΡΙ NIGHT CLUB. Οι επιτυχημένες εμφανίσεις τους ήταν δύο φορές την εβδομάδα και διήρκεσαν από τέλη Ιουνίου έως και μέσα Σεπτεμβρίου.

Στις 27 Αυγούστου του 2018 πραγματοποίησε μία εξαιρετικά επιτυχημένη συναυλία στο Κηποθέατρο Παπάγου, με την ίδια να δηλώνει πως εκείνη "η μαγική βραδιά θα της μείνει αξέχαστη". Την επιμέλεια και το ρεπερτόριο της συναυλίας είχε αναλάβει ο Ποσειδώνας Γιαννόπουλος, ο οποίος φρόντισε να τη διανθίσει και με ανεπανάληπτα τραγούδια αξέχαστων δημιουργών (Μάνος Χατζιδάκις, Απόστολος Καλδάρας, Μίμης Πλέσσας, Γιάννης Σπανός, Γιώργος Ζαμπέτας κ.ά.).

### 2018-2019: Εμφανίσεις στο εξωτερικό, Καλλιτεχνική επανασύνδεση με τον Φοίβο, 30 χρόνια καριέρας
Το φθινόπωρο του 2018 έκανε κάποιες επιλεγμένες εμφανίσεις στο εξωτερικό (Αμερική και Αγγλία).

Τον Ιανουάριο του 2019 ανακοινώθηκε επίσημα πως η Καίτη Γαρμπή και ο Φοίβος συνεργάζονται ξανά δισκογραφικά μετά από 19 χρόνια. Το νέο τους sinlge τιτλοφορείται "Ήλιος δε βγαίνει αν δε πεις καλημέρα" και κυκλοφόρησε στις 6 Φεβρουαρίου του 2019, απευθείας οπτικοποιημένο σε σκηνοθεσία Γιάννη Παπαδάκου. Το τραγούδι σημείωσε αμέσως επιτυχία, όπως φάνηκε από τα ραδιοφωνικά charts και οι προβολές στο YouTube. Η είδηση της καλλιτεχνικής της επανασύνδεσης της τραγουδίστριας με τον συνθέτη των επιτυχιών Φοίβο έγινε θέμα σε πολλά ιστολόγια και μάλιστα προέκυψαν και εκτενή αφιερώματα-αναδρομές που αφορούσαν στην κοινή επαγγελματική τους πορεία (1993-2000) και τη συμβολή τους στο μοντέρνο τραγούδι.

Λόγω της συμπλήρωσης 30 χρόνων στην ελληνική δισκογραφία, η Καίτη Γαρμπή ήδη από την άνοιξη του 2019 ξεκίνησε μία "εορταστική" περιοδεία στην Ελλάδα με τίτλο "Αυτό το πάρτι που θέλω". Από τις πρώτες κιόλας εμφανίσεις φάνηκε η θερμή υποδοχή του κόσμου στην τραγουδίστρια, όπως στη Πάτρα τον Μάιο του 2019, όπου το κέντρο ήταν ασφυκτικά γεμάτο, αλλά και τον Ιούλιο στον δήμο Αμαρουσίου, όπου η συμμετοχή του κόσμου στη συναυλία της ήταν πολύ θερμή. Στα Mad Video Music Awards 2019 ήταν υποψήφια στην κατηγορία "Best Female Adult". Στη συγκεκριμένη εκδήλωση η τραγουδίστρια έδωσε το "παρόν" ερμηνεύοντας τα τραγούδια "Θα μελαγχολήσω" σε ντουέτο με το συγκρότημα Alcatrash, καθώς και το ρεμίξ του "Ήλιος δε βγαίνει αν δε πεις καλημέρα", ενώ της απονεμήθηκε από την εταιρεία της *Panik Platinum* τιμητική πλακέτα για τα 30 χρόνια παρουσίας της στα δισκογραφικά μουσικά δρώμενα.

Το τελικό επετειακό πάρτυ των 30 χρόνων της δισκογραφικής παρουσίας της τραγουδίστριας έλαβε χώρα στο ΚΑΤΡΑΚΕΙΟ ΘΕΑΤΡΟ της Νίκαιας στις 16 Σεπτεμβρίου του 2019. Στη συγκεκριμένη εκδήλωση συμμετείχαν καλλιτέχνες που έχουν συνεργαστεί με τη Γαρμπή τόσο δισκογραφικά όσο και σε λάιβ εμφανίσεις. Ειδικότερα, το "παρόν" έδωσαν οι: Γιώργος Παπαδόπουλος, Αντώνης Ρέμος, Γιώργος Σαμπάνης, Διονύσης Σχοινάς, Κώστας Τουρνάς και Ελένη Φουρέιρα. Η συναυλία θεωρήθηκε άκρως επιτυχημένη με τον κόσμο να αποθεώνει τη τραγουδίστρια, ενώ στις εκπλήξεις της βραδιάς συγκαταλέχθηκε και η παρουσία τους γιου της Δημήτρη Σχοινά, ο οποίος συνόδευσε μουσικά τη μητέρα στο πιάνο, όταν εκείνη τραγούδησε την μπαλάντα "Το λάθος μου". Συγχρόνως, κυκλοφόρησε ψηφιακά στις 15 Σεπτεμβρίου του 2019 αλλά και στα ραδιόφωνα το νέο single της με τίτλο "Κορμιά χαμένα", τους στίχους και τη σύνθεση του οποίου υπογράφει ο Φοίβος. Το τραγούδι σημείωσε επιτυχία και στις 8 Νοεμβρίου του 2019 κυκλοφόρησε με βίντεο κλιπ, υπό τις σκηνοθετικές οδηγίες του Γιώργου Γκάβαλου.

### 2019-2020: ΕΝΑΣΤΡΟΝ, 30 Χρόνια Live δίσκος
Από τις 29/11/2019 μέχρι και τις 7/3/2020, κάθε Παρασκευή και Σάββατο, εμφανιζόταν στο ΕΝΑΣΤΡΟΝ μαζί με τον Γιώργο Σαμπάνη και την Demy. Το σχήμα σημείωσε μεγάλη επιτυχία με 32 συνολικά sold out εμφανίσεις. Ο λόγος που το σχήμα δεν συνέχισε τις επιτυχημένες εμφανίσεις παραπάνω ήταν το γενικό κλείσιμο όλων των κέντρων διασκέδασης ως μέτρο πρόληψης για αποφυγή συναθροίσεων λόγω του κορωνοϊού.

Τη Μ. Δευτέρα 13 Απριλίου του 2020 κυκλοφόρησε ψηφιακά ο δεύτερος λάιβ δίσκος στην καριέρα της τραγουδίστριας με τίτλο *30 χρόνια Καίτη Γαρμπή Live 16/9/2019*. Πρόκειται για την ηχογράφηση της επετειακής και άκρως επιτυχημένης συναυλίας της στο Κατράκειο Θέατρο με τραγούδια από τη 30χρονη πορεία της στην ελληνική δισκογραφία, κάποια από τα οποία τα μοιράζεται με συναδέλφους της που συμμετείχαν στη συναυλία αυτή. Αρχές Αυγούστου του 2020 κυκλοφόρησε και το deluxe τριπλό λάιβ άλμπουμ και DVD *30 χρόνια Καίτη Γαρμπή Live* σε όλα τα φυσικά καταστήματα πώλησης δίσκων σε ένα ιδιαίτερο, συλλεκτικό package, το οποίο έγινε πλατινένιο.

Στις 28 Απριλίου του 2020 κυκλοφόρησε το τραγούδι "Κιβωτός", μια διασκευή της ομώνυμης επιτυχίας της τραγουδίστριας και του Φοίβου από το 1997, αυτή τη φορά ως ντουέτο με τον Αντώνη Ρέμο. Το συγκινητικό βίντεο κλιπ, λόγω των συνθηκών που βίωνε τότε η χώρα με τον κορωνοϊό, δημιουργήθηκε με τη συμβολή του κοινού, ενώ τα έσοδα διατέθηκαν για φιλανθρωπικό σκοπό στην "Κιβωτό του Κόσμου". Το τραγούδι σημείωσε μεγάλη ραδιοφωνική επιτυχία και έκανε εκατομμύρια θεάσεις στο YouTube.

### 2020-2021: Μην αρχίζεις τη μουρμούρα, House Of Fame
Στις 2 Οκτωβρίου του 2020 κυκλοφόρησε το νέο τραγούδι της με τίτλο "Σ' όποιον αρέσω" σε μουσική και στίχους του Φοίβου από την *Panik Platinum*. Πρόκειται για το τρίτο τραγούδι που φέρει την υπογραφή του συνθέτη μετά την καλλιτεχνική επανασύνδεσή τους το 2019. Στις 15 Οκτωβρίου κυκλοφόρησε και το ανατρεπτικό music video του εν λόγω τραγουδιού, που σκηνοθέτησε ο Γιώργος Γκάβαλος. Το βίντεο κλιπ περνάει ένα κοινωνικό μήνυμα κατά των κάθε είδους διακρίσεων και αναγράφεται κιόλας στο τέλος (Όλοι διαφορετικοί. Όλοι ίσοι).

Με τη Καίτη έκαναν παραμονή Πρωτοχρονιάς τα ζευγάρια στη σειρά *[[Μην αρχίζεις τη μουρμούρα]]*. Η αγαπημένη σειρά ήρθε την παραμονή Πρωτοχρονιάς με ένα απολαυστικό επεισόδιο, στο οποίο guest star έκανε η μοναδική Καίτη Γαρμπή. Σύμφωνα με το σενάριο, λίγη ώρα πριν την αλλαγή του χρόνου, η Καίτη Γαρμπή έφτασε στο σπίτι και βρήκε έκπληκτη τους… μουρμούρηδες ήδη μέσα! Προσπάθησαν να της εξηγήσουν τι συνέβη και να την καθησυχάσουν εξηγώντας της ότι δεν είναι διαρρήκτες! Η παρεξήγηση τελικά λύθηκε λίγο πριν την έλευση του 2021 και η Καίτη Γαρμπή, αφού δεν τους πέταξε έξω απ’ το σπίτι, τους προσκάλεσε να κάνουν ρεβεγιόν όλοι μαζί και να ξεχάσουν όλα αυτά που τράβηξαν. Φυσικά με πολύ τραγούδι!

Τον Φεβρουάριο του 2021, η Καίτη συμμετείχε ως κριτής μαζί με τον πρόεδρο της Panik Records, Γιώργο Αρσενάκο, τον Γιάννη Πλούταρχο και τον Φοίβο στο τηλεοπτικό μουσικό σόου *House Of Fame* του ΣΚΑΪ, κάθε Παρασκευή στα λάιβ σόου της εκπομπής. Παράλληλα, τον Μάρτιο του 2021 συμμετείχε ως guest στην επιτυχημένη σειρά του Alpha υποδυόμενη τη τραγουδίστρια Νταίζη Ντάκου, η οποία -σύμφωνα με το σενάριο- εξωτερικά μοιάζει τρομερά στη Γαρμπή κι αυτός είναι ο βασικός λόγος που δεν προχώρησε η καριέρα της. Επιπλέον, την ίδια περίοδο η τραγουδίστρια κυκλοφόρησε το "Ατόφιο χρυσάφι", μια διασκευή της ομώνυμης επιτυχίας της και του Φοίβου ως ντουέτο με τον Διονύση Σχοινά από την *Panik Platinum*. Η εν λόγω διασκευή σημείωσε  μεγάλη ραδιοφωνική επιτυχία, καταλαμβάνοντας μάλιστα αρκετές φορές και την πρώτη θέση στο airplay chart. Στα Mad Video Music Awards 2021 η Καίτη Γαρμπή ήταν υποψήφια σε δύο κατηγορίες: Καλύτερη Γυναίκα Τραγουδίστρια, και το Καλύτερο Τραγούδι της Χρονιάς: "Κιβωτός" με τον Αντώνη Ρέμο.

### 2021-2022: Επανακυκλοφορία των ''Χριστούγεννα με την Καίτη'' & ''Ευαισθησίες'', Τιμητικό βραβείο
Στις 8 Νοεμβρίου του 2021 κυκλοφόρησε το νέο της τραγούδι της με τίτλο "Άμα φύγω" σε μουσική και στίχους του Φοίβου, σημειώνοντας μεγάλη επιτυχία, καθώς μέσω του βίντεο κλιπ πέρασε κι ένα ιδιαίτερο μήνυμα ως προς τη γυναικεία κακοποίηση. Τον Δεκέμβριο κυκλοφόρησε ξανά το season album *Χριστούγεννα Με Την Καίτη*, με τη προσθήκη μιας νέας διασκευής από τη Panik Platinum. Στις 11 Μαρτίου του 2022 κυκλοφορεί το έκτο τραγούδι του Φοίβου σε επανεκτέλεση, το "Τρυφερότητα" σε ντουέτο με τον Γιάννη Πλούταρχο, και στις 21 Μαρτίου κυκλοφορεί για πρώτη φορά τις *Ευαισθησίες* του 1997 σε βινύλιο μαζί με κάποια bonus tracks, και ένα δισκάκι 45 στροφών με το "Ατόφιο χρυσάφι" με την original version και τη διασκευή με τη συμμετοχή του Διονύση Σχοινά.

Στα Mad Video Music Awards του 2022 της απονεμήθηκε το τιμητικό βραβείο από τη Ρούλα Κορομηλά με τη συνοδεία ενός αφιερωματικού βίντεο. Μάλιστα, ερμήνευσε και πολλές από τις μεγάλες επιτυχίες της σε ένα mega-mix από τον DJ Valentino, με αποκορύφωμα άλλο ένα τραγούδι του Φοίβου σε επανεκτέλεση, το "Όλα στα καταλογίζω" σε ντουέτο με τον Θοδωρή Φέρρη, το οποίο λίγο αργότερα κυκλοφόρησε και επίσημα ως single.

### 2022-2023: J2US, Σασμός
Από τον Οκτώβριο του 2022, η Καίτη -ύστερα από πολύ καιρό που φημολογούνταν το όνομα της- προστέθηκε στη κριτική επιτροπή του J2US με τον Νίκο Κοκλώνη, δίπλα στη Βίκυ Σταυροπούλου, τον Σταμάτη Φασουλή και τη Δέσποινα Βανδή. Η συνεργασία της με το μουσικό σόου ανανεώθηκε και τις επόμενες δύο σεζόν.

Από τις 5 Νοεμβρίου του 2022 μέχρι τις 9 Απριλίου του 2023 διένυσε μια σειρά από άκρως επιτυχημένες εμφανίσεις, κάθε Σάββατο και Κυριακή, στο νυχτερινό κέντρο NOX μαζί με τον Αντώνη Ρέμο, 25 χρόνια μετά τη τελευταία συνεργασία τους. Στις 27 Απριλίου του 2023 κυκλοφόρησε και το νέο της τραγούδι της με τίτλο "Ασφαλώς & μπορώ" σε μουσική του Νίκου Τερζή και στίχους του Γιάννη Κότσιρα, το οποίο συμπεριλήφθηκε και σε μία σκηνή της καθημερινής σειράς Σασμός.

### 2023-2024: Νέες συνεργασίες
Μετά τη συμμετοχή της στην επετειακή συναυλία της Panik Records, επανεκτέλεσε τη διαχρονική επιτυχία "Χαμένα" με τον Κωνσταντίνο Αργυρό, το οποίο κυκλοφόρησε ως single στις 17 Νοεμβρίου του 2023 και έμεινε για αρκετό καιρό στα ραδιοφωνικά charts. Στις 7 Δεκεμβρίου ακολουθεί το νέο της τραγούδι "Σάββατο βράδυ" σε μουσική Χριστόδουλου Σιγανού και στίχους Χριστόδουλου Σιγανού, Valentino και Μάριου Καπότση, ενώ μετά τη ραδιοφωνική του προώθηση ως digital single, κυκλοφόρησε και το βίντεο κλιπ σε σκηνοθεσία Κώστα Καρυδά στις 7 Φεβρουαρίου του 2024 σημειώνοντας επιτυχία. Έπειτα ακολούθησε η όγδοη -κατά σειρά- επανεκτέλεση, της επιτυχίας "Ευαισθησίες" σε ντουέτο με τον Αναστάσιο Ράμμο με ένα πολύ ιδιαίτερο και πρωτοποριακό lyric video με το ίδιο artwork του ομώνυμου άλμπουμ, που κυκλοφόρησε στις 8 Απριλίου.

### 2024-25: Συνεργασία με τον Διονύση Σχοινά
Τη σεζόν 2024-25 η τραγουδίστρια συνεργάζεται, ύστερα από πολλά χρόνια για μία ολόκληρη σεζόν στην πρωτεύουσα, με τον σύζυγό της Διονύση Σχοινά στην "Αυτοκίνηση" στο Μαρούσι. Λόγω αυτής της συνεργασίας κυκλοφόρησε από την PANIK PLATINUM και το νέο τους δισκογραφικό ντουέτο (4ο στη σειρά) με τίτλο "Πρωταγωνιστές", μία αισθαντική μπαλάντα σε στίχους και μουσική του Φοίβου.

## Ντουέτα

## Δισκογραφία

### Studio albums

### EPs

### Live albums & Official compilations

* (*) Δεν αναφέρονται σε καμία πηγή η διάκριση ή οι πωλήσεις του εν λόγω άλμπουμ.

## Παραπομπές

## Εξωτερικοί σύνδεσμοι
* Βιογραφικό από music.net.cy
* 

Γαρμπή
Κατηγορία:Συμμετέχοντες στη Eurovision
Κατηγορία:Ελληνίδες τραγουδίστριες ποπ
Κατηγορία:Λαϊκοί τραγουδιστές
Κατηγορία:Βραβευμένοι με Αρίων
Κατηγορία:Συμμετέχοντες στο διαγωνισμό τραγουδιού Eurovision με την Ελλάδα
Κατηγορία:Διαγωνισμός Τραγουδιού Eurovision 1993